
Grozījumi Apdrošināšanas līguma likumā
Izdarīt Apdrošināšanas līguma likumā (Latvijas Vēstnesis, 2018, 97. nr.; 2024, 38. nr.) šādus grozījumus:
1. Papildināt 8. panta pirmo daļu ar otro teikumu šādā redakcijā:
· 
· "Lai veicinātu apdrošinājuma ņēmēja – fiziskās personas – izpratni par apdrošināšanas līguma noteikumu saturu, apdrošināšanas līguma noteikumus sagatavo vienkāršajā valodā, pēc iespējas ņemot vērā Starptautiskās Standartizācijas organizācijas standartos noteiktos vienkāršās valodas veidošanas principus un vadlīnijas, izņemot gadījumu, ja apdrošināšanas līgums attiecas uz lielo risku apdrošināšanu."
2. Izteikt 12. panta nosaukumu un pirmo daļu šādā redakcijā:
· "12. pants. Iepazīstināšana ar apdrošināšanas līguma noteikumiem
· (1) Apdrošinātājs pirms apdrošināšanas līguma noslēgšanas paziņo apdrošinājuma ņēmējam apdrošināšanas līguma noteikumus rakstveidā vai ar cita apdrošinājuma ņēmējam pieejama pastāvīga informācijas nesēja starpniecību."
3. Izteikt 19. pantu šādā redakcijā:
· "19. pants. Apdrošināšanas līguma dokumenti
· (1) Apdrošināšanas līgums sastāv no apdrošināšanas polises, apdrošināšanas līguma noteikumiem, kā arī visiem šā līguma grozījumiem un papildinājumiem, par kuriem apdrošinātājs un apdrošinājuma ņēmējs ir vienojušies apdrošināšanas līguma darbības laikā.
· (2) Apdrošinātājs, noslēdzot apdrošināšanas līgumu, izsniedz apdrošinājuma ņēmējam apdrošināšanas līgumu – apdrošināšanas polisi, apdrošināšanas līguma noteikumus un citus dokumentus, par kuriem apdrošinājuma ņēmējs un apdrošinātājs ir vienojušies.
· (3) Apliecinājums par apdrošināšanas līguma noslēgšanu ir apdrošināšanas polise. Ja uz apdrošināšanas polises nav pušu parakstu, tas neietekmē apdrošināšanas līguma spēkā esību, ja ir ievēroti apdrošināšanas līguma spēkā stāšanās noteikumi.
· (4) Lai veicinātu apdrošinājuma ņēmēja – fiziskās personas – izpratni par noslēgto apdrošināšanas līgumu, apdrošināšanas polisē norāda visus apdrošināšanas līguma noteikumos ietvertos apdrošināmos riskus, atzīmējot apdrošinātos riskus un neapdrošinātos riskus. Neapdrošinātie riski ir tādi, kuri ir ietverti apdrošināšanas līguma noteikumos, bet apdrošinājuma ņēmējs nav izvēlējies tos apdrošināt. Apdrošināto risku izņēmuma gadījumi, kuros atlīdzība netiek izmaksāta, ir ietverti apdrošināšanas līguma noteikumos. Apdrošinātājs var nepiemērot šīs daļas prasības, ja apdrošināšanas līgums attiecas uz lielo risku apdrošināšanu."
4. Papildināt pārejas noteikumus ar 3. un 4. punktu šādā redakcijā:
· "3. Šā likuma 8. panta pirmās daļas otrajā teikumā noteiktās prasības īpašuma apdrošināšanas, palīdzības apdrošināšanas, sauszemes transporta apdrošināšanas un nelaimes gadījumu apdrošināšanas līgumiem (Apdrošināšanas un pārapdrošināšanas likuma 19. panta pirmās daļas 1., 3., 8., 9. un 18. punktā noteiktajos apdrošināšanas veidos) piemēro, sākot ar 2027. gada 1. janvāri, bet pārējiem apdrošināšanas līgumiem (Apdrošināšanas un pārapdrošināšanas likuma 19. panta pirmajā un otrajā daļā noteiktajos apdrošināšanas veidos, izņemot pirmās daļas 1., 3., 8., 9. un 18. punktā noteiktajos apdrošināšanas veidos) – sākot ar 2027. gada 1. jūliju.
· 4. Šā likuma 19. panta ceturto daļu piemēro, sākot ar 2026. gada 1. jūliju."
Likums stājas spēkā nākamajā dienā pēc tā izsludināšanas.

	Ekonomikas ministrs
	(paraksts*)
	V. Valainis


* Dokuments ir parakstīts ar drošu elektronisko parakstu

